**ODRŽANA 20. SKUPŠTINA UPKP FBIH**

Dana 16.12.2021. godine u Konjicu je održana XX Skupština UPKP FBiH, na kojoj je prisustvovao veliki broj članica Udruženja/Udruge iz svih deset kantona /županija Federacije BiH.

Skupštini je prisustvovala zastupnica Predstavničkog/Zastupničkog doma Parlamenta Federacije BiH gospođa Jasmina Zubić, koja se obratila prisutnima i pojasnila aktivnosti Odbora za ekonomsku i finansijsku politiku Predstavničkog/Zastupničkog doma Parlamenta FBiH oko problematike naplate PDV-a na PVN.

U izlaganju je navela da je Odbor za ekonomsko finansijsku politiku uputio Upravnom odboru Uprave za indirektno oporezivanje BiH, Inicijativu za izmjenu i dopunu člana 22. Pravilnika o primjeni zakona o PDV, kojom će se jasno i precizno definisati da javni prihod od posebnih vodnih naknada ne ulazi u osnovicu obračunavanja i plaćanja PDV-a. Predložena Inicijativa je u funkciji **hitnog** rješavanja ovog problema, s obzirom na neizvjesnost kada će se na nivou BiH razmatrati Nacrt Zakona o PDV.

Prisutnima se obratio i načelnik općine Konjic gosp. Osman Ćatić i poželio uspješan rad Skupštine.



Shodno zaključku Upravnog i Nadzornog odbora, akcenat Skupštine bio je na **enormnom poskupljenju cijene električne energije koja iznosi od 300% do 350%.**

Skupština je upoznata da su brojna javna komunalna preduzeća/poduzeća iz FBiH od elektroprivreda u FBiH već dobila ponude za isporuku električne energije za 2022. godinu sa novim cijenama i povećanjem od 300% do 350%. Istaknuto je da bi potpisivanje ovakvih ugovora imalo izuzetno negativan uticaj na poslovanje komunalnih preduzeća što bi u konačnici rezultiralo povećanjem cijena vode, odvodnje i tretmana otpadnih voda, grijanja, kao i ostalih komunalnih usluga.

Poremećaj pružanja komunalnih usluga će u potpunosti ugroziti život i rad građana i nedopustivo je da JKP, a naročito vodovodna preduzeća budu u situaciji da obustave svoj rad.

**Pružanje komunalnih usluga predstavlja djelatnost od javnog interesa u cilju zadovoljavanja urbanog civilizacijskog društva, koje su nezamjenjiv uslov života i rada građana, te državnih i drugih institucija, a što je regulisano zakonima o komunalnim djelatnostima u svim kantonima i općinama u FBiH.**

Poznato je da ova preduzeća, čija uloga nije stvaranje profita nego obavljanje djelatnosti od javnog interesa, inače posluju u vrlo složenim uslovima, sa neekonomskim cijenama, a posebno veliko finansijsko opterećenje su im računi za električnu energiju. Zbog toga bi dodatno povećanje bilo težak udar na njihove ionako skromne budžete.

**Zbog toga je Skupština donijela zaključak da se Vladi FBiH kao i svim nadležnim institucijama uputi zahtjev za hitno poduzimanje svih neophodnih mjera, kako bi organi upravljanja javnih elektroprivrednih preduzeća/poduzeća u Federaciji BiH donijeli odgovarajuće odluke kojima će se ograničiti rast cijena električne energije za javna komunalna preduzeća u FBiH za 2022. godinu za najviše do 20%.**

****

Ukoliko Vlada FBiH dozvoli ovo povećanje cijena električne energije, za vodovodna JKP u FBiH, neminovno bi u startu bilo povećanje cijena vode za najmanje 100%, s obzirom na utrošak velike količine električne energije, koju vodovodna JKP koriste za napajanje svojih pumpnih stanica i postrojenja, a također bi se to odrazilo i na veliko povećanje cijena toplana i svih ostalih komunalnih usluga.

Na Skupštini je usvojen Izvještaj o radu između dvije Skupštine, Izvještaj o finansijskom poslovanju za 2020. godinu, kao i Finansijski plan za 2021. godinu i Plan aktivnosti UPKP FBiH za naredni period.

Važna tačka dnevnog reda Skupštine bilo je i razmatranje prijedloga Statuta UPKP FBiH, koji je prethodno usvojio Upravni i Nadzorni odbor UPKP FBiH. U obrazloženju je navedeno da je jedan od značajnijih razloga za izmjene Statuta to što je promijenjen zakonodavni okvir, pa je niz odredbi Statuta, koje su u vrijeme njegovog donošenja bile prioritetne, sada prevaziđen i nisu u skladu sa odredbama zakona.



Skupština je usvojila prijedlog da se promijeni naziv Udruženje/Udruge u: **„Udruženje/Udruga preduzeća/poduzeća komunalne privrede/gospodarstva u Federaciji Bosne i Hercegovine“**, jer se na ovaj način naziv bazira mnogo više na članicu, odnosno „komunalno preduzeće/poduzeće“, kao člana Udruženja/Udruge, a što suštinski i odgovara njegovoj ulozi u skladu sa propisima. Uz to skraćenica, koja je svima prepoznatljiva, bi ostala ista: „UPKP FBiH“. Inače, bitno je naglasiti da su ostale izmjene odredbi Statuta, na neki način „tehničke prirode“, u smislu njihovog grupisanja i preciznijeg definisanja pojedinih odredbi Statuta, a da se suštinski nije promijenilo ništa što bi se odrazilo na rad i razvoj Udruženja/Udruge. Nakon razmatranja i diskusije prisutnih Skupština je usvojila predloženi tekst Statuta.

Skupština je verificirala prijedlog Upravnog odbora za imenovanje novih članova Upravnog i Nadzornog odbora, kao i voditelje pododbora.

Nakon radnog dijela Skupštine upriličena je prezentacija na temu**: „Uticaj pandemije CORONA VIRUS na komunalnu privredu: Kratkoročne i dugoročne posljedice“**. Efekti i posljedice corona virusa, i nove nametnute svakodnevnice, se osjećaju i dalje. Iako je izostala brza i efikasna podrška od osnivača i nadležnih institucija, komunalna preduzeća su se vrlo brzo i efikasno organizovala i poduzela dodatne mjere zaštite radnika, a sve u cilju da korisnicima usluga, ali i svim sugrađanima ne bude uskraćen optimalan nivo usluga.



Neki od izazova sa kojima se susreću javna komunalna preduzeća u ovom periodu su:

* Cijene komunalnih usluga ne oslikavaju troškove pružanja tih usluga (neekonomska cijena);
* Neadekvatna starosna i kvalifikaciona struktura uposlenika;
* Nedefinisan status imovine kojom upravljaju JKP;
* Odlazak BiH stanovništva u razvijenije zemlje – smanjenje obima korištenja komunalnih usluga;
* Odlazak mladih i obrazovanih iz Bosne i Hercegovine – nemogućnost obezbjeđenja kvalifikovane i edukovane radne snage;
* Poskupljenje energenata i vodo materijala, kao i drugih materijala koje koriste JKP, itd.



Na kraju Skupštine kompanija Kolektor Sisteh d.o.o. iz Slovenije je održala kratku prezentaciju na kojoj su predstavnici kompanije prezentovali proizvode i usluge koje nude svojim partnerima.